Kommissionens afgørelse

af 11. juni 2003

om oprettelse af en ekspertgruppe til at rådgive Kommissionen om en strategi til behandling af ulykker i transportsektoren

(2003/425/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) De europæiske borgere bør til enhver tid sikres et højt og ensartet beskyttelsesniveau inden for alle transportformer, og der bør fastlægges en strategi for at mindske antallet af ulykker. Uafhængige tekniske undersøgelser af transportulykker og -hændelser vil kunne bidrage til at forbedre sikkerheden, idet de kan afdække årsagerne og dermed forebygge sådanne ulykker.

(2) Undersøgelserne af ulykkesårsager bør ikke kædes sammen med spørgsmålet om skadeserstatning eller ansvarsplacering. De bør derfor være uafhængige af de undersøgelser, der gennemføres af retsmyndighederne, forsikringsvirksomhederne, erhvervslivet, transportvirksomhederne og de regeludstedende myndigheder eller af andre parter, hvis interesser kunne komme i konflikt med undersøgelsesorganets eller -enhedens opgaver.

(3) I sin hvidbog om den europæiske transportpolitik frem til 2010 - De svære valg(1) anførte Kommissionen, at der er et voksende behov for uafhængige tekniske undersøgelser, som kan afdække ulykkesårsagerne og mulighederne for at forbedre lovgivningen. Derfor anbefalede Kommissionen i sin hvidbog, at der blev oprettet "et uafhængigt ekspertudvalg, som skal bistå Kommissionen og forberede forbedringer af den gældende lovgivning og bl.a. tilpasse metoderne til den tekniske udvikling".

(4) For at undersøge alle spørgsmål i forbindelse med uafhængige tekniske undersøgelser af ulykker ønsker Kommissionen, at der oprettes en ekspertgruppe, der skal rådgive Kommissionen om en strategi til behandling af ulykker i transportsektoren.

(5) Oprettelsen af en sådan ekspertgruppe vil bidrage til at fremme Fællesskabets politik med hensyn til uafhængige undersøgelser af ulykker sideløbende med andre passende rådgivningsprocedurer. Gruppen skal rådgive Kommissionen om behovet for at forbedre den eksisterende lovgivning og, om nødvendigt, om betimeligheden i at foreslå nye initiativer inden for alle transportformer inklusive energitransport (olie- og gasledninger) med henblik på at forbedre den gældende lovgivning og tilpasse metoderne -

TRUFFET FØLGENDE AFGØRELSE:

Artikel 1

Formål

Der oprettes en ekspertgruppe, der skal rådgive Kommissionen om en strategi til behandling af ulykker i transportsektoren, i det følgende benævnt "ekspertgruppen".

Artikel 2

Opgaver

Ekspertgruppen har til opgave at rådgive Kommissionen om behovet for forbedringer af den eksisterende lovgivning samt, om nødvendigt, om betimeligheden i at foreslå nye initiativer inden for alle transportformer inklusive energitransport (olie- og gasledninger), bortset fra aspekter vedrørende sundhed og sikkerhed på arbejdspladsen.

Artikel 3

Sammensætning

Ekspertgruppen består af kvalificerede personer, som er i stand til at behandle spørgsmål vedrørende transportsikkerhed, navnlig uafhængige tekniske undersøgelser af ulykker inden for alle transportformer inklusive energitransport (olie- og gasledninger). Gruppen består af 12 medlemmer og ledes af en repræsentant for Kommissionen.

Artikel 4

Udnævnelse

1. Medlemmerne af ekspertgruppen udnævnes personligt af Kommissionen efter objektive kriterier, dvs. på grundlag af dokumenteret kompetence og erfaring. De udnævnes for en toårig periode med mulighed for fornyelse én gang ved en afgørelse truffet af Kommissionen.

2. Efter mandatets udløb fortsætter ekspertgruppens medlemmer med at udøve deres funktion, indtil der er udnævnt nye medlemmer, eller indtil deres mandat er blevet fornyet.

3. Et medlems mandat ophører inden mandatperiodens udløb i tilfælde af fratræden eller dødsfald. I så fald udnævner Kommissionen et nyt medlem efter proceduren i stk. 2.

4. En meddelelse om indkaldelse af ansøgninger om medlemskab af ekspertgruppen vil blive offentliggjort i Den Europæiske Unions Tidende. Kommissionen udvælger medlemmerne på grundlag af de ansøgninger, den modtager efter denne indkaldelse. Ved udvælgelsen vil der blive lagt vægt på ansøgernes kompetence og erfaring, deres repræsentativitet og deres evne til at bidrage til strategiske drøftelser, og der vil blive tilstræbt en afbalanceret repræsentation af specialister fra de forskellige transportformer.

5. Kommissionen offentliggør listen over medlemmerne i Den Europæiske Unions Tidende.

Artikel 5

Mandat, arbejdsgrupper og supplerende eksperter

1. Ekspertgruppen mødes til plenarforsamling to gange om året i Kommissionens hovedsæde efter indbydelse fra Kommissionen.

2. Til udførelsen af sine opgaver i henhold til artikel 2 kan ekspertgruppen oprette ad hoc-arbejdsgrupper.

3. Formanden kan på anmodning af et medlem eller på eget initiativ beslutte at indbyde andre eksperter til at behandle særlige spørgsmål.

4. Ekspertgruppens medlemmer og de eksperter, der inviteres i henhold til stk. 3, får deres rejse- og opholdsudgifter refunderet i overensstemmelse med de bestemmelser, der gælder i Kommissionen.

Artikel 6

Fortrolighed

Med forbehold af bestemmelserne i EF-traktatens artikel 287 må ekspertgruppens medlemmer ikke videregive oplysninger, som de modtager gennem deres arbejde i ekspertgruppen eller i arbejdsgrupperne.

Artikel 7

Forretningsorden og sekretariat

1. Ekspertgruppen vedtager selv sin forretningsorden.

2. Kommissionen varetager ekspertgruppens sekretariatsopgaver.

Artikel 8

Ikrafttræden

Denne afgørelse får virkning på dagen for offentliggørelsen i Den Europæiske Unions Tidende.

Udfærdiget i Bruxelles, den 11. juni 2003.

På Kommissionens vegne

Loyola De Palacio

Næstformand

(1) KOM(2001) 370 af 12. september 2001, s. 69.